ΓΡΑΠΤΗ ΕΡΩΤΗΣΗ E-2590/98

υποβολή: Herbert Bösch (PSE) προς την Επιτροπή

(1 Σεπτεμβρίου 1998)

Θέμα: Εκδρομές των σχολείων στην Ευρωπαïκή Ένωση

Κατά την τρέχουσα περίοδο, οι εκδρομές στην Ευρωπαϊκή Ένωση, των σχολείων με μαθητές που στερούνται την ιθαγένεια ενός κράτους μέλους της ΕΕ υπόκεινται σε μερικές υπερβολικές γραφειοκρατικές διαδικασίες και οικονομικές υποχρεώσεις.

Μια τάξη πρωτοβάθμιας εκπαίδευσης από το Dornbirn επιθυμούσε να πραγματοποιήσει εκδρομή σε άλλες χώρες της ΕΕ και για το λόγο αυτό έπρεπε αρχικά να καταρτιστεί κατάλογος των μαθητών και να ελεγθούν τα διαβατήρια και οι θεωρήσεις.

Οι μαθητές που προέρχονταν από χώρες που δεν ανήκουν στην ΕΕ και δεν διέθεταν διαβατήριο και θεώρηση εν ισχύι, έπρεπε να προσκομίσουν πρόσφατη φωτογραφία. Τα έντυπα ταξιδιού μαθητών ΕΕ, κανονικά συμπληρωμένα και εφοδιασμένα με φωτογραφία, χρειάστηκε να ελεγχθούν μέσω υπολογιστή από τη νομαρχιακή διοίκηση και να πιστοποιηθούν έναντι καταβολής τέλους.

1. Είναι ήδη η Επιτροπή σε γνώση των παραπόνων για για τις υπερβολικές γραφειοκρατικές διαδικασίες που απαιτούνται για τις εκδρομές των σχολείων στην Ευρωπαϊκή Ένωση; Τι έχει ήδη γίνει σχετικά με το ζήτημα αυτό;

2. Τι προτάσεις έχουν ήδη υποβληθεί και τι πρωτοβουλίες έχει αναλάβει ή πρόκειται να αναλάβει η Επιτροπή;

3. Σε μια Ενωμένη Ευρώπη, δεν θα ήταν αρκετό ένα πιστοποιητικό της διεύθυνσης του σχολείου για να γίνεται η διάβαση των συνόρων;

4. Πότε να περιμένουν τα σχολεία της ΕΕ ότι θα απλοποιηθεί αυτή η πολύπλοκη γραφειοκρατική κατάσταση;

Απάντηση της κ. Gradin εξ ονόματος της Επιτροπής

(24 Νοεμβρίου 1998)

Με απόφαση της 30ής Νοεμβρίου 1994, το Συμβούλιο θέσπισε, βάσει του άρθρου Κ.3 παράγραφος 2 της συνθήκης για την Ευρωπαϊκή Ένωση, κοινή δράση που αποσκοπεί στο να διευκολύνει την κυκλοφορία των μαθητών, υπηκόων τρίτων χωρών, που διαμένουν σε κράτος μέλος(1). Οι διατάξεις που έχουν θεσπισθεί έχουν ως αντικείμενο να απαλλάξουν από τις θεωρήσεις τους μαθητές, υπηκόους τρίτων χωρών, που διαμένουν νομίμως σε κράτος μέλος, όταν πραγματοποιούν ταξίδια με το σχολικό ίδρυμά τους σε ένα ή περισσότερα κράτη μέλη, εκτός από εκείνο στο οποίο διαμένουν. Πάντως, αυτή η διευκόλυνση των διατυπώσεων δεν μπορεί να είναι ούτε γενική ούτε απόλυτη και συνοδεύεται από μέτρα που επιτρέπουν την απογραφή των μαθητών που συμμετέχουν στο σχολικό ταξίδι, μέσω του εντύπου που περιλαμβάνεται στο παράρτημα της κοινής δράσης, στο οποίο αναφέρεται το αξιότιμο μέλος του Κοινοβουλίου.

Όσον αφορά τις θεωρούμενες υπερβολικές και δυσανάλογες διοικητικές δαπάνες, αυτές διέπονται από τις εθνικές διατάξεις που θεσπίζονται σε εφαρμογή της κοινής δράσης. Στην δράση αυτή δεν προβλέπεται καμία εφαρμοστέα χρηματοοικονομική διάταξη.

Η Επιτροπή επιθυμεί να τονίσει ότι, σε σύγκριση με την προγενέστερη κατάσταση, το σύστημα που καθιερώνεται με την κοινή δράση, παρά τις ατέλειές του, διευκολύνει τα σχολικά ταξίδια. Πράγματι, προηγουμένως, κάθε μαθητής, υπήκοος τρίτης χώρας, χρειαζόταν ένα ατομικό ταξιδιωτικό έγγραφο, το οποίο, ενδεχομένως, έπρεπε να φέρει θεώρηση από τις προξενικές αρχές του κράτους μέλους προορισμού. Λόγω του χρόνου που απαιτείτο για την εξέταση των αιτήσεων θεώρησης, το εν λόγω ταξιδιωτικό έγγραφο, συχνά, δεν χορηγείτο έγκαιρα και οι μαθητές δεν μπορούσαν να συμμετάσχουν στις σχολικές εκδρομές.

Δεδομένου ότι το ζήτημα αυτό υπάγεται στη συνεργασία που οργανώνεται από τον τίτλο VI της συνθήκης για την Ευρωπαϊκή Ένωση, δεν εφαρμόζονται οι συνήθεις μηχανισμοί οι σχετικοί με τον έλεγχο της εφαρμογής του κοινοτικού δικαίου. Ως εκ τούτου, η Επιτροπή δεν έχει δεχθεί καμία απευθείας καταγγελία σχετικά με την εφαρμογή της εν λόγω κοινής δράσης.

(1) ΕΕ L 327 της 19.12.1994.